text: Mesterklasse i Sønderborg
  15 august 2012 kl. 13.42
  Alsion i Sønderborg danner i disse dage ramme om Nordisk Masterclass for dirigenter med Jorma Panula og Sønderjyllands Symfoniorkester.
  Trompetist og dirigent Maria Badstue har arrangeret mesterklassen med ni deltagere på mellem 16 og 51 år fra Danmark, Norge og Finland.
  - Som ung dirigent er det helt essentielt, at man har mulighed for at afprøve sine færdigheder i praksis foran et professionelt orkester, siger hun.
  Jorma Panula, 81 år, har undervist dirigenter i fire årtier, og han har trænet en lang række top-dirigenter fra hele verden og primært Norden. 
  Jorma Panula har været chefdirigent i Århus Symfoniorkester, professor i København og mangeårigt jurymedlem ved Malko konkurrencen.
  Nordisk Masterclass holdes første gang i Danmark. Offentligheden kan følge prøverne mellem klokken 12.30 og 14.00 til og med 16. august.
  